《朱藤》
明代·吴宽

袅袅数尺藤，往岁手亲插。
西庵敞短檐，藉尔两相夹。
岁久终蔓敞，枝叶已交接。
有花散红缨，有子垂皂荚。
赤日隔繁阴，偃息可移榻。
但忧风雨甚，高架一朝压。
霜雪却不妨，忍冬共经腊。

作者简介：（1435—1504）明苏州府长洲人，字原博，号匏庵。为诸生时，即有声望，遍读《左传》、《史记》、《汉书》及唐宋大家之文。成化八年会试、廷试皆第一，授修撰。侍孝宗东宫，进讲闲雅详明。孝宗即位，迁左庶子，预修《宪宗实录》，进少詹事兼侍读学士。丁忧后，入东阁，专典诰敕。进礼部尚书。卒谥文定。宽行履高洁，不为激矫，而自守以正。其诗深厚郁，自成一家。兼工书法。有《匏庵集》。